Komisjoni otsus,

9. veebruar 1990,

millega asutatakse katsetes ja muudel teaduslikel eesmärkidel kasutatavate loomade kaitse nõuandekomitee

(90/67/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

ning arvestades, et:

nõukogu 24. novembri 1986. aasta direktiiviga 86/609/EMÜ (katsetes ja muudel teaduslikel eesmärkidel kasutatavate loomade kaitsega seotud liikmesriikide õigusnormide ühtlustamise kohta), [1] eriti selle artikli 22 lõikega 3, nähakse ette, et komisjon asutab alalise nõuandekomitee, milles on esindatud liikmesriigid;

kõnealuse direktiivi eesmärk on tagada, et loomade kasutamise korral katsetes või muudel teaduslikel eesmärkidel oleksid liikmesriikides kõnealuste loomade kaitsega seotud õigusnormid ühtlustatud, et vältida eelkõige konkurentsimoonutuste ja kaubandustõketega mõjutamast ühisturu kujunemist ja toimimist;

kõnealuse eesmärgi saavutamiseks sedastatakse kõnealuses direktiivis muu hulgas, et igasugust katsete kordamise ohtu tuleks vältida; seepärast peaks elusloomadega tehtavate katsetega seotud asjakohase teabevahetuse korraldamises komisjoni aitama alaline nõuandekomitee;

üldisemas plaanis suudab komisjon vastata tõhusalt kõnealuse direktiivi kohaldamisest tulenevatele küsimustele üksnes juhul, kui komisjoni aitavad eksperdid, kes on spetsialistid loomkatsete alal ja kellel on märkimisväärsed kogemused liikmesriikide haldustavade ja õigusnormidega;

komiteele tuleks anda õiguslik vorm komisjoni talitustes nõuandekomiteede alal saadud kogemuste põhjal,

ON VASTU VÕTNUD JÄRGMISE OTSUSE:

Artikkel 1

Komisjoni juurde luuakse katsetes ja muudel teaduslikel eesmärkidel kasutatavate loomade kaitse nõuandekomitee (edaspidi "komitee").

Artikkel 2

Komitee eesmärk on abistada komisjoni direktiivi 86/609/EMÜ artikli 22 lõikega 3 ettenähtud asjakohase teabevahetuse korraldamises ja muudes kõnealuse direktiivi kohaldamisest tulenevates küsimustes.

Artikkel 3

Iga liikmesriiki esindavad komitees kaks ametnikku direktiivi 86/609/EMÜ artiklis 6 osutatud riigiasutusest, mis vastutab kõnealuse direktiivi nõuetekohase täitmise kontrollimise eest. Kui kõnealuse eesmärgi täitmiseks on liikmesriigis määratud rohkem kui üks asutus, teatab asjaomane liikmesriik komisjonile, millisest asutusest tuleks kõnealused kaks esindajat valida.

Komitee liikmed võivad igal ajal nimetada oma äranägemise järgi nende enda asutusest sobiva kvalifikatsiooniga eksperdi, kes esindab neid mis tahes koosolekul.

Artikkel 4

Komitee koosolekuid juhatab komisjoni esindaja. Samuti tagab komisjon komiteele ja selle töörühmadele sekretariaaditeenused ja korraldab nende tööd.

Artikkel 5

Komitee liikmete ametiaeg on viis aastat. Komitee liikmeid võib ametisse tagasi nimetada. Viieaastase ametiaja möödudes jäävad komitee liikmed ametisse, kuni nad asendatakse või tagasi nimetatakse.

Liikme ametiaja võib lõpetada enne viieaastase ametiaja lõppu ametist lahkumise või surma tõttu või liikme ametisse nimetanud riigi ametiasutuse taotlusel. Sel juhul nimetab kõnealune riigi ametiasutus pärast komisjoniga konsulteerimist allesjäänud ametiajaks asendaja.

Liikmete tööd ei tasustata.

Komisjon teeb liikmete loetelu teatavaks, avaldades selle Euroopa Ühenduste Teatajas.

Artikkel 6

Komitee võib luua oma kohustuste kandmise hõlbustamiseks töörühmi.

Töörühmad annavad komiteele tagasisidet nende ülesannete täitmise kohta, mille komitee on neile usaldanud.

Artikkel 7

Kui komitee ja selle töörühmad kutsub kokku komisjon, toimub koosolek komisjoni peakorteris või muus kohas.

Asjaomaste komisjoni talituste esindajad osalevad komitee ja selle töörühmade koosolekutel. Koosoleku juhataja ja/või komisjon võivad kutsuda iga päevakorras oleva eriala kvalifikatsiooniga isiku osalema eksperdina komitee või artiklis 6 osutatud töörühmade nõupidamistel.

Artikkel 8

Komitee ja selle töörühmade arutelude käigus ei hääletata.

Kui komitee liikmed kiidavad soovitava nõuande üksmeelselt heaks, koostab komitee ühisotsuse.

Kui üksmeelt ei saavutata, kantakse arutelude käigus väljendatud eri seisukohad aruandesse, mis koostatakse komisjoni vastutusel.

Komisjon võib määrata tähtaja, mille jooksul komitee või selle töörühmad oma arvamused esitavad.

Artikkel 9

Kui koosoleku juhataja või komisjon teatab komitee liikmetele, et soovitav arvamus või tõstatatud küsimus on konfidentsiaalne, ei tohi komitee liikmed avaldada komitee või selle töörühmade töö tulemusel nendele teatavaks saanud teavet, ilma et see piiraks asutamislepingu artikli 214 kohaldamist.

Sel juhul võivad koosolekutel osaleda üksnes komitee liikmed ja asjaomaste komisjoni talituste esindajad.

Brüssel, 9. veebruar 1990

Komisjoni nimel

komisjoni liige

Carlo Ripa Di Meana

[1] EÜT L 358, 18.12.1986, lk 1.

--------------------------------------------------